
Hősök a Hősök terén – Élet a város közepén, szegregátumi körülmények között, Pécs - György telep

BEVEZETÉS: Magyarországon ma kb. 1300 szegregátum van. Ezen települések, illetve településrészek összlakossága becslések szerint eléri a 300.000 főt. A szegregátumokban legalább a lakosság fele alacsony gazdasági-szociális státuszú, többségük roma származású. A hátrányos helyzetű lakosság morbiditási és mortalitási mutatói lényegesen rosszabbak, mint az általános populációé. A szegregált településekből szinte egyenes az irány a teljes társadalmi leszakadás, avagy a gettósodás felé.
ANYAG ÉS MÓDSZER: Célcsoport: Kutatásunk Pécs egyik legnagyobb területű, leginkább elszegényedő György-telepén zajlott. Az itt élők egészséggel kapcsolatos ismereteit, attitűdjeit, valamint az érzett egészségről alkotott képét vizsgáltuk kontrollként felhasználva a 2019-es Európai Lakossági Egészségfelmérés kérdéseit és adatait. A szegregátumban az adatfelvétel kizárólag személyes lekérdezéssel történt, ezáltal csökkentve a félreértés által okozott hibalehetőségeket.
Statisztika: Az adatokat SPSS statisztikai szoftver segítségével elemeztük, a különbségeket khi négyzet próbával vizsgáltuk, a szignifikancia szintet p<0,05 értékben határoztuk meg.
EREDMÉNYEK: I. Az egészséggel kapcsolatos tudás tekintetében: a szegregátum lakói közül - a szegregált területeken kívül élőkhez képest- szignifikánsan kevesebben vannak tisztában a dohányfüst egészségkárosító hatásával és szignifikánsan kevesebben vannak tisztában a dohányzás addiktív hatásával is. Sajnálatos módon a dohányfüst magzatkárosító hatását illetően hasonló eredményeket találtunk.
II. Az egészséggel kapcsolatos attitűd tekintetében: a szegregátum lakóira ugyanolyan mértékben jellemző, hogy érdeklődő az egészséggel kapcsolatban, mint az országos átlag. A gyermekgondozással kapcsolatban pedig azt tapasztaltuk, hogy jóval inkább érdeklődő. Viszont a lelki egészséggel kapcsolatban egyáltalán nem nyitottak.
MEGBESZÉLÉS, KÖVETKEZTETÉS: Ezen egészség egyenlőtlenségek vizsgálata igen fontos népegészségügyi kérdés és a hatékony beavatkozáshoz nélkülözhetetlen alapot képez. Kutatásunk ezen egyenlőtlenségek felmérésén keresztül kíván segítségére lenni népegészségügyi szakembereknek, egészségfejlesztő programok tervezéséhez, kivitelezéséhez.



